**CAPITOLUL VII**

**Stabilirea personalului didactic pensionat, care a avut calitatea de personal didactic titular în învăţământul preuniversitar şi se reîncadrează în funcţia de personal didactic,****în anul şcolar 2019-2020, cu condiția suspendării pensiei pe durata reîncadrării**

Art. 59 (1) În baza prevederilor art. 284 alin. (7) din Legea nr. 1/2011 cu modificările şi completările ulterioare şi Deciziei Curţii Constituţionale nr. 387/2018, în anul școlar 2019-2020, poate fi reîncadrat în funcţia de personal didactic,cu avizul consiliilor de administrație ale unităților de învățământ, conform prezentei Metodologii, cu condiția suspendării pensiei pe durata reîncadrării:

a) cadrele didactice pensionate, bărbaţi, cu gradul didactic I sau cu titlul științific de doctor, care au avut calitatea de cadre didactice titulare în învățământul preuniversitar și care nu împlinesc 68 de ani până la data de 1 septembrie 2019;

b) cadrele didactice pensionate, femei, care au avut calitatea de cadre didactice titulare în învățământul preuniversitar și care nu împlinesc 65 de ani până la data de 1 septembrie 2019.

(2) Personalul didactic care se încadrează în prevederile alin. (1) se adresează, în scris, consiliilor de administrație ale unităților de învățământ, în perioada prevăzută în Calendar. Profesorii consilieri în centre și cabinete de asistență psihopedagogică/Profesorii logopezi din cabinetele interşcolare adresează cerere CMBRAE/CJRAE în cadrul căruia este normat postul didactic respectiv. Cererile sunt însoțite de documentele justificative privind activitatea didactică și științifică.

(3) În perioada prevăzută de Calendar, cererile cadrelor didactice care se încadrează în prevederile alin. (1) și (2) se discută și se analizează de către consiliile profesorale ale unităților de învățământ, în funcție de datele comunicate de inspectoratele școlare, de evoluția demografică la nivel local, de planurile de școlarizare, de dinamica resurselor umane, de politicile de personal și de evoluția planurilor-cadru de învățământ și se supun aprobării consiliilor de administrație ale unităților de învățământ.

(4) Reîncadrarea în funcţia de personal didactic a personalului didactic pensionat care se încadrează în prevederile alin. (1), se realizează în concordanță cu actul de numire/transfer/repartizare pe post/catedră la momentul pensionării, luând în considerare prevederile art. 262 alin. (4) şi (5) din Legea nr. 1/2011 cu modificările şi completările ulterioare şi prevederile art. 25 alin. (3).

(5) Pot primi aprobarea numai cadrele didactice pensionate care se încadrează în prevederile alin. (1) şi (2), pentru care se pot constitui norme didactice complete în concordanță cu documentele de numire/transfer/repartizare pe post/catedră, la nivelul unităților de învățământ în care urmează să fie reîncadrate în funcţia de personal didactic, luând în considerare prevederile art. 262 alin. (4) şi (5) din Legea nr. 1/2011 cu modificările şi completările ulterioare şi prevederile art. 25 alin. (3).

 (6) Prin excepţie de la prevederile alin. (4) şi (5), cadrele didactice pensionate, femei, care nu au avut posibilitatea de a rămâne încadrate cu statut de cadru didactic titular în anul şcolar 2018-2019, în baza Deciziei Curţii Constituţionale nr. 387/2018, pot fi reîncadrate în funcţia de personal didactic, în anul şcolar 2019-2020, cu condiția suspendării pensiei pe durata reîncadrării, în unităţile de învăţământ în care au fost titulare şi pe catedre incomplete până la cel puţin jumătate de normă didactică de predare-învăţare-evaluare, constituite din discipline pe care acestea le pot preda conform specializării/specializărilor înscrise pe diploma/diplomele de studii conform prevederilor prezentei Metodologii şi Centraliztorului, în situaţia în care aceste cadre didactice acceptă, în scris, să li se completeze norma didactică de predare-învăţare-evaluare în alte unităţi de învăţământ, în etapele ulterioare ale mobilităţii personalului didactic de predare, conform Calendarului.

(7) Până la termenul prevăzut în Calendar, se comunică, de către consiliile de administrație ale unităților de învățământ, inspectoratului școlar și cadrelor didactice pensionate care se încadrează în prevederile alin. (1) şi (2), acordul/refuzul privind reîncadrarea în funcţia de personal didactic, în anul școlar 2019-2020. Comisia de mobilitate a personalului didactic din învățământul preuniversitar, constituită la nivelul inspectoratului școlar, verifică situațiile transmise de unitățile de învățământ și întocmește listele finale care cuprind cadrele didactice pensionate care au avut calitatea de titular, care se încadrează în prevederile alin. (1) şi (2).

(8) Listele finale, întocmite potrivit alin. (7), se supun validării de către consiliul de administrație al inspectoratului școlar în perioada prevăzută de Calendar. La aprobarea listelor finale, întocmite potrivit alin. (6), consiliul de administrație al inspectoratului școlar ține seama de restrângerile de activitate nesoluționate, de prevederile alin. (4) şi (5), de evoluția demografică, de planurile de școlarizare, de dinamica resurselor umane, de politicile de personal și de evoluția planurilor-cadru de învățământ. Listele finale, validate de către consiliul de administrație al inspectoratului școlar, se afișează la inspectoratul școlar la termenul prevăzut în Calendar. La inspectoratul școlar se afișează și listele care cuprind cadrele didactice pensionate ale căror cereri de reîncadrare în funcția didactică, în anul școlar 2019-2020, au fost respinse la nivelul unităților de învățământ.

(8) Contestațiile se depun, în scris, la inspectoratul școlar în perioada prevăzută în Calendar și se soluționează de consiliul de administrație al inspectoratului școlar conform Calendarului. Contestația reprezintă plângerea prealabilă reglementată de art. 7 din Legea nr. 554/2004, cu modificările și completările ulterioare. Hotărârea consiliului de administrație al inspectoratului școlar de soluționare a contestațiilor este definitivă și poate fi atacată numai la instanța de contencios administrativ competentă.

(9) În baza validării cererilor formulate de cadrele didactice pensionate care au solicitat reîncadrarea, de către consiliul de administrație al inspectoratului școlar, inspectorul școlar general emite decizia privind personalul didactic pensionat, care a avut calitatea de personal didactic titular şi se reîncadrează în funcţia de personal didactic, în anul şcolar 2019-2020, cu condiția suspendării pensiei pe durata reîncadrării.

(10) În condițiile în care, până la data de 1 septembrie 2019, se constată că, din cauza reducerii numărului de ore în disciplină, nu mai este îndeplinită condiția de la alin. (5), inspectoratul școlar revocă decizia privind reîncadrarea în funcţia de personal didactic, în anul școlar 2019-2020, a personalului didactic pensionat care a avut calitatea de titular în învăţământul preuniversitar, cu excepţia situaţiilor prevăzute la alin. (6).

(11) În baza deciziei privind personalul didactic pensionat, care a avut calitatea de personal didactic titular şi se reîncadrează în funcţia de personal didactic, în anul şcolar 2019-2020, cu condiția suspendării pensiei pe durata reîncadrării, directorii unităților de învățământ încheie cu aceste cadre didactice contracte individuale de muncă pe perioadă determinată pentru anul școlar 2019-2020.

(12) În situaţia reorganizării unei unităţi de învăţământ cu personalitate juridică, prin divizare sau fuziune, cererile cadrelor didactice pensionate care se încadrează în prevederile alin. (1) şi solicită reîncadrarea în funcţia didactică se analizează de comisia numită prin decizia inspectorului şcolar general conform art. 19 alin. (1), după aplicarea procedurilor prevăzute la art. 19 alin. (2).

Art. 60 Procedurile prevăzute la art. 28 alin. (5)-(10) pot fi reluate, la solicitarea cadrelor didactice care se încadrează în prevederile art. 28 alin. (4), după derularea etapei de pretransfer consimţit între unităţile de învăţământ, în etapa de stabilire a personalului didactic pensionat, care a avut calitatea de personal didactic titular şi se reîncadrează în funcţia de personal didactic, în anul şcolar 2019-2020, cu condiția suspendării pensiei pe durata reîncadrării, în situaţia în care, după această etapă, la nivelul unităţilor de învăţământ în care sunt încadrate cadrele didactice respective se eliberează posturi didactice/catedre în specialitate şi se creează condiţiile menținerii în activitate ca titular în funcţia didactică, la cerere, în anul şcolar 2019-2020, prevăzute la art. 28 alin. (7).